**Ministru kabineta rīkojuma projekta „Par Aizkraukles Profesionālās vidusskolas bilancē esošo pamatlīdzekļu nodošanu Viesītes novada pašvaldībai” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Publiskas personas mantas atsavināšanas likuma 42.panta trešo daļu publiskas personas kustamo mantu var nodot bez atlīdzības atvasinātas publiskas personas īpašumā.  Atbilstoši Publiskas personas mantas atsavināšanas likuma 43.pantā norādītajam lēmumu pieņem Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2011.gada 1.septembri tika reorganizēta Izglītības un zinātnes ministrijas (turpmāk – ministrija) padotībā esošā Viesītes arodvidusskola un Aizkraukles arodvidusskola, apvienojot tās un izveidojot ministrijas padotībā esošu profesionālās izglītības iestādi Aizkraukles Profesionālā vidusskolu. Aizkraukles Profesionālā vidusskola ir skolu mācību programmu, funkciju, tiesību, saistību, bilancē esošās mantas, finanšu līdzekļu, lietvedības un arhīva pārņēmēja. Ar 2013.gada 1.septembri tika aizvērta profesionālās izglītības programmu īstenošanas vieta Viesītē.  Izvērtējot Viesītes novada pašvaldības lūgumu, nodot bez atlīdzības tās īpašumā Aizkraukles Profesionālās vidusskolas pārvaldīšanā esošos valsts nekustamos īpašumus Viesītē – valsts nekustamo īpašumu (nekustamā īpašuma kadastra Nr.5615 001 0044) Smilšu ielā 41, Viesītē, Viesītes novadā, un valsts nekustamais īpašums (nekustamā īpašuma kadastra Nr.5615 001 0303) Smilšu ielā 39, Viesītē, Viesītes novadā, (turpmāk kopā – īpašumi) – ministrija, ņemot vērā, ka tie nav nepieciešami ne ministrijas, ne Aizkraukles Profesionālās vidusskolas, ne citu tās padotībā esošo iestāžu funkciju nodrošināšanai, atbalstīja īpašumu nodošanu bez atlīdzības Viesītes novada pašvaldības īpašumā. Pamatojoties uz 2013.gada 23.jūlija Vienošanos par valsts nekustamo īpašumu apsaimniekošanu (IZM reģ. Nr.01-29/29), kas noslēgta starp ministriju un Viesītes novada pašvaldību, īpašumi ir nodoti Viesītes novada pašvaldības apsaimniekošanā un bezatlīdzības lietojumā.  Par īpašumu nodošanu Viesītes novada pašvaldības īpašumā ministrija ir sagatavojusi Ministru kabineta rīkojuma projektu „Par valsts nekustamo īpašumu nodošanu Viesītes novada pašvaldības īpašumā”.  Saskaņā ar Aizkraukles Profesionālās vidusskolas 2013.gada 22.augusta vēstulē Nr.1-9/47 un tai pievienotajos dokumentos norādīto, īpašumos atrodas Aizkraukles Profesionālās vidusskolas bilancē esošie pamatlīdzekļi, kas ir iebūvēti īpašumos, nav pārvietojami, ir izmantojami vienā komplektā, ir nepieciešami īpašumu apsaimniekošanai un pilnvērtīgai ekspluatācijai, kā arī nav nepieciešami tās funkciju nodrošināšanai. Minētie pamatlīdzekļi kopā ar īpašumiem ir nodoti Viesītes novada pašvaldības apsaimniekošanā.  Saskaņā ar Viesītes novada domes 2013.gada 20.jūnija lēmumu Nr.7 un 2013.gada 16.oktobra lēmumu Nr.44 Viesītes novada dome ir piekritusi pārņemt Ministru kabineta rīkojuma projekta „Par Aizkraukles Profesionālās vidusskolas bilancē esošo pamatlīdzekļu nodošanu Viesītes novada pašvaldībai” (turpmāk – rīkojuma projekts) pielikumā „Viesītes novada pašvaldībai nododamie pamatlīdzekļi” (turpmāk – pielikums) minētos pamatlīdzekļus, lai sekmīgi veiktu pašvaldības funkcijas – gādātu par savas administratīvās teritorijas labiekārtošanu un sanitāro tīrību, gādātu par iedzīvotāju izglītību, nodrošinātu iedzīvotājiem sociālo palīdzību, sekmētu saimniecisko darbību un rūpētos par bezdarba samazināšanu.  Ministrijas Nekustamā īpašuma un valsts mantas apsaimniekošanas komisijas 2013.gada 4.septembra sēdē tika pieņemts lēmums (protokols Nr.152, 6.punkts) konceptuāli atbalstīt AizkrauklesProfesionālāsvidusskolasbilancē esošo pamatlīdzekļu, kas norādīti pielikumā, nodošanu bez atlīdzības Viesītes novada pašvaldības īpašumā.  Rīkojuma projekts paredz nodot bez atlīdzības Viesītes novada pašvaldībai pielikumā minētos Aizkraukles Profesionālās vidusskolas bilancē esošos pamatlīdzekļus likuma „Par pašvaldībām” 15.panta pirmās daļas 2., 4., 7. un 10.punktā noteikto pašvaldības autonomo funkciju nodrošināšanai, kā arī īpašumu pilnvērtīgai izmantošanai un apsaimniekošanai. |
| 3. | Projekta izstrādē iesaistītās institūcijas | Ministrija, Aizkraukles Profesionālā vidusskola un Viesītes novada pašvaldība. |
| 4. | Cita informācija | Rīkojuma projekts izskatāms Ministru kabineta sēdē vienlaikus ar Ministru kabineta rīkojuma projektu „Par valsts nekustamo īpašumu nodošanu Viesītes novada pašvaldības īpašumā”. |

Anotācijas II, III, IV, V un VI sadaļa – projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesību akta projekta izpildi nodrošinās ministrija, Aizkraukles Profesionālās vidusskola un Viesītes novada pašvaldība. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Iesniedzamajiem dokumentiem nav piešķirams lietojuma ierobežojuma statuss.  Rīkojuma projekts attiecas uz publiskās pārvaldes politiku.  Ministru kabineta rīkojums „Par Aizkraukles Profesionālās vidusskolas bilancē esošo pamatlīdzekļu nodošanu Viesītes novada pašvaldībai” pēc apstiprināšanas Ministru kabinetā tiks publicēts oficiālajā izdevumā „Latvijas Vēstnesis”. |

Izglītības un zinātnes ministrs I.Druviete

Vizē:

Valsts sekretāre S.Liepiņa

09.06.2014 10:25

639

D.Daņiļeviča

67047889, diana.danilevica@izm.gov.lv